
Nr.101.138/2026    
RAPORT DE SPECIALITATE
privind aprobarea transmiterii în administrarea Clubului Sportiv Municipal Unirea Alba Iulia a unor bunuri aflate în domeniul public al municipiului Alba Iulia – Centrala termică nr. 12 și teren aferent

Prin proiectul de hotărâre supus spre dezbatere Consiliului Local al municipiului Alba Iulia, se propune să se ia în discuție aprobarea transmiterii în administrarea Clubului Sportiv Municipal Unirea Alba Iulia, instituție publică de interes local, cu personalitate juridică, ordonator terțiar de credite care funcționează în subordinea Consiliului Local al Municipiului Alba Iulia, a următoarelor bunuri proprietate a municipiului Alba Iulia – domeniul public:

a).imobilul (teren) situat administrativ în municipiul Alba Iulia, str.George Barițiu, nr.5A, în suprafață de 364 mp, înscris în CF nr.108130 Alba Iulia, cu nr.top.2895/6, cu categoria de folosință curți construcții, având cod de clasificare 9 și valoarea de inventar de 136.826 lei;


b).imobilul (construcție) – Centrala Termică nr.12, situat administrativ în municipiul Alba Iulia, str.George Barițiu, nr.5A, cu suprafața construită de 375 mp și suprafața utilă totală de 356,52 mp, înscris în CF nr.108130 Alba Iulia, cu nr.top.2895/6, având cod de clasificare 1.6.5. și valoarea de inventar de 495.726 lei.


Se mai propune  aprobarea transferului cu titlu gratuit al mijloacelor fixe și al obiectelor de inventar care asigură funcționarea imobilelor date în administrare, descrise la art.1 alin.(1) din proiectul de hotărâre, către Clubul Sportiv Municipal Unirea Alba Iulia.

La întocmirea proiectului de hotărâre, s-au avut în vedere următoarele:


În temeiul HCL nr.402/2005, între Municipiul Alba Iulia și Clubul Sportiv Box Club Gaz Nicolae Lincă Alba Iulia a fost încheiat contractul de comodat nr.73/2006, pentru o perioadă de 10 ani, cu posibilitate de prelungire, de la data predării spațiului prin proces-verbal de predare-primire, data predării consemnată în procesul-verbal fiind data de 9.01.2006, contract de comodat care avea ca obiect transmiterea în folosință către clubul sportiv anterior menționat, a fostei CT 12 și a terenului aferent în scopul amenajării acesteia pentru desfășurarea unor activități de pregătire și antrenamente a sportivilor care activau în cadrul clubului, precum și pentru organizarea de competiții sportive specifice.

Contractul de comodat a fost încheiat în anul 2006 pentru a veni în sprijinul acestui club sportiv care, în decursul timpului, și-a dovedit valoarea prin obținerea multor medalii la competițiile naționale și internaționale la care au participat sportivii din Alba Iulia care se pregătesc în cadrul acestui club sportiv, până la data încheierii contractului de comodat nr.73/2006 sportivii desfășurându-și activitatea în condiții improprii, în spații insalubre, care nu permiteau o bună pregătire și obținerea de performanțe.


Termenul contractului de comodat nr.76/2006 a fost prelungit cu încă 10 ani începând cu data de 09.01.2016 în temeiul HCL nr.423/2015, la solicitarea Clubului Sportiv Box Club Gaz Nicolae Lincă Alba Iulia, termen care a expirat la începutul anului 2026 fără a mai fi prelungit.


Prin adresa nr.2078/2026, înregistrată la Primăria Municipiului Alba Iulia sub nr.97.686/2026, Clubul Sportiv Municipal Unirea Alba Iulia, instituție publică de interes local, cu personalitate juridică, funcționând în subordinea Consiliului local, solicită transmiterea în administrarea sa a fostei CT 12 și a terenului aferent acesteia, motiv pentru care vă supunem spre dezbatere și aprobare prezentul proiect de hotărâre.


Precizăm faptul că prin adresa înregistrată la Primăria municipiului Alba Iulia sub nr.2941/14.01.2026, Clubul Sportiv Box Club Gaz Nicolae Lincă Alba Iulia a solicitat prelungirea cu încă 10 ani a contractului de comodat nr.73/2006, cerere respinsă de Primăria municipiului Alba Iulia care dorea să dea acelui spațiu o altă funcționalitate și, mai mult decât atât, cererea de prelungire a termenului contractului de comodat a fost tardiv introdusă, după expirarea termenului de valabilitate a contractului, ceea ce făcea imposibilă acordarea unei noi prelungiri a termenului de valabilitate a acestuia.


Prin urmare, după ce Primăria municipiului Alba Iulia a notificat  Clubul Sportiv Box Club Gaz Nicolae Lincă Alba Iulia despre acest fapt și a somat clubul să predea către Primărie imobilul în cauză, clubul a acționat în instanță Municipiul Alba Iulia, în Cartea funciară a imobilului fiind notat procesul intentat de către  Clubul Sportiv Box Club Gaz Nicolae Lincă Alba Iulia, în dosarul nr.1476/176/2026, litigiul având ca obiect pretenții (reprezentând recuperarea sumelor de bani investite de către club în amenajarea CT 12), precum și un drept de retenție al clubului asupra imobilului până la recuperarea sumelor de bani pretinse de acesta.


Până la această dată litigiul nu a fost soluționat, având termen de judecată la data de 07.10.2026.


La rândul său, Primăria municipiului Alba Iulia, în urma refuzului Clubului Sportiv Box Club Gaz Nicolae Lincă Alba Iulia de a preda Primăriei bunul imobil (CT 12), a introdus pe rolul instanțelor de judecată o acțiune în evacuare a clubului, acțiune care a fost câștigată de Primărie, sentința rămânând definitivă și fiind executată de bunăvoie de club, care a părăsit imobilul și l-a predat Primăriei.

La redactarea proiectului de hotărâre, au mai fost avute în vedere dispoziţiile  art.861 alin.(3) și art.867 – 870 din Legea nr.287/2009 privind Codul civil, republicată, cu modificările și completările ulterioare și ale art.129 alin.(2) lit."c", coroborat cu art.129 alin.(6) lit.”a”, ale art.139 alin.(3) lit.”g”, ale art.196 alin.(1) lit.”a”, ale art.298 – art.301 din OUG nr.57/2019 privind Codul Administrativ, cu modificările și completările ulterioare.

	Funcția

	Semnătura

	Avizat
	Magda Florin Mihai
	Șef serviciu
	21.08.2026
	

	Întocmit
	Pripon Mihai Constantin
	Consilier juridic
	21.08.2026

SERVICIUL CONTRACTE, PATRIMONIU
Primăria Municipiului Alba Iulia, Str. Calea Moților Nr. 5 A, Alba Iulia, Județul Alba, 510134

Datele cu caracter personal prelucrate cu respectarea principiilor din  Regulamentului (UE) 2016/679

Tel: +40 258 819 462,  Fax: +40 258  812 545

Internet: www.apulum.ro, E-mail: office@apulum.ro; adpp@apulum.ro 
Facebook: www.facebook.com/primariaalbaiulia   
